Det bliver den nordjyske kuglestøder Joachim B. Olsen, som skal gå forrest med den danske fane, når der er åbningsceremoni ved OL i Beijing.

Det bliver et par stærke arme, der skal holde Dannebrog op mod den kinesiske himmel, når det danske OL-hold fredag den 8. august går ind på det olympiske stadion i Beijing til legenes åbningsceremoni. Den danske fanebærer bliver således kuglestøderen Joachim B. Olsen, der også er et af de danske medaljehåb ved legene. Det offentliggjorde Danmarks Idræts-Forbund onsdag eftermiddag. Kuglestøderens OL-historie rummer en bronzemedalje fra 2004-legene i Athen, og fire år tidligere i Sydney gjorde Olsen sig bemærket ved at blive smidt hjem for at have antydet, at en af hans konkurrenter var dopet. Netop det at sige sin mening og gå ind i debatter om også det politiske og etiske i sporten er noget af det, Joachim B. Olsen er blevet en meget klar eksponent for. /ritzau/